Opinjoni tal-Kummissjoni skont l-Artikolu 251(2), it-tielet subparagrafu, il-punt c) tat-Trattat tal-KE dwar l-emendi tal-Parlament Ewropew għall-pożizzjoni komuni tal-Kunsill rigward il-proposta għal regolament tal-Parlament Ewropew u tal-Kunsill dwar ir-responsabbiltà tal-impriżi li jassiguraw it-trasport ta’ persuni bil-baħar jew permezz tal-ilmijiet navigabbli interni, f'każ ta' inċidenti jemenda l-proposta tal-Kummissjoni b’mod konformi ma’ l-Artikolu 250(2) tat-Trattat KE /* KUMM/2008/0831 finali - COD 2005/0241 */





[pic] | KUMMISSJONI TAL-KOMUNITAJIET EWROPEJ | Brussel 26.11.2008 KUMM(2008) 831 finali 2005/0241 (COD) OPINJONI TAL-KUMMISSJONI skont l-Artikolu 251(2), it-tielet subparagrafu, il-punt c) tat-Trattat tal-KE dwar l-emendi tal-Parlament Ewropew għall-pożizzjoni komuni tal-Kunsill rigward il-proposta għal REGOLAMENT TAL-PARLAMENT EWROPEW U TAL-KUNSILL dwar ir-responsabbiltà tal-impriżi li jassiguraw it-trasport ta’ persuni bil-baħar jew permezz tal-ilmijiet navigabbli interni, f'każ ta' inċidenti JEMENDA L-PROPOSTA TAL-KUMMISSJONI b’mod konformi ma’ l-Artikolu 250(2) tat-Trattat KE 2005/0241 (COD) OPINJONI TAL-KUMMISSJONI skont l-Artikolu 251(2), it-tielet subparagrafu, il-punt c) tat-Trattat tal-KE dwar l-emendi tal-Parlament Ewropew għall-pożizzjoni komuni tal-Kunsill rigward il-proposta għal REGOLAMENT TAL-PARLAMENT EWROPEW U TAL-KUNSILL dwar ir-responsabbiltà tal-impriżi li jassiguraw it-trasport ta’ persuni bil-baħar jew permezz tal-ilmijiet navigabbli interni, f'każ ta' inċidenti (Test b'rilevanza għaż-ŻEE) 1. Daħla L-Artikolu 251(2), it-tielet subparagrafu, il-punt c) tat-Trattat tal-KE jistipula li l-Kummissjoni għandha tressaq opinjoni dwar l-emendi proposti mill-Parlament Ewropew fit-tieni qari. Il-Kummissjoni hawn taħt qiegħda tagħti l-opinjoni tagħha dwar id-19-il emenda proposti mill-Parlament. 2. Sfond tal-Fajl Data tat-tressiq tal-proposta lill-Parlament Ewropew u lill-Kunsill - dokument COM(2005) 592 finali – 2005/0241 (COD): | It-13 ta’ Frar 2006 | Data tal-opinjoni tal-Kumitat tar-Reġjuni: | Il-15 ta' Ġunju 2006 | Data tal-opinjoni tal-Kumitat Ekonomiku u Soċjali Ewropew: | It-13 ta’ Settembru 2006 | Data tal-opinjoni tal-Parlament Ewropew, fl-ewwel qari: | Il-25 ta' April 2007 | Data tal-proposta emendata tal-Kummissjoni | It-22 ta’ Ottubru 2007 | Data tal-adozzjoni tal-pożizzjoni komuni: | Is-6 ta’ Ġunju 2008 | Id-data tal-opinjoni tal-Parlament Ewropew, fit-tieni qari | L-24 ta' Settembru 2008 | 3. L-għan tal-proposta L-għan tal-proposta huwa li joffri lill-passiġġieri kollha abbord bastimenti, ikun xi jkun il-vjaġġ tagħhom, l-istess bħat-trasportaturi, qafas ġuridiku armonizzat li jiddetermina d-drittijiet u l-obbligi tagħhom. Il-livell ta’ armonizzazzjoni għandu jkun tali li jiżgura mhux biss tqassim aktar ġust tal-kumpens għad-danni iżda wkoll prevenzjoni mtejba tal-inċidenti. Il-proposta għandha l-għan li tinkorpora fid-dritt Komunitarju l-Protokoll tal-2002 għall-Konvenzjoni ta’ Ateni tal-1974 dwar it-trasport tal-passiġġieri u l-bagalji tagħhom bil-baħar, adottat taħt l-awspiċi tal-Organizzazzjoni Marittima Internazzjonali (minn hawn ‘il quddiem il-“Konvenzjoni ta' Ateni”). Il-Konvenzjoni ta’ Ateni hija test modern li jidentifika b’mod ċar id-drittijiet u l-obbligi tal-passiġġieri u tat-trasportaturi; f’każ ta’ inċident tan-navigazzjoni, tipprovdi skema ta’ responsabbiltà mingħajr tort min-naħa tat-trasportatur, tiffissa ammonti massimi ta’ kumpens sodisfaċenti, tesiġi li t-trasportaturi jkunu koperti minn polza ta' assigurazzjoni u tippermtti lil min iressaq l-ilment li jindirizza direttament lill-kumpanija tal-assigurazzjoni għad-danni. Ta’ min wieħed jinnota li fuq l-istess binarju ta’ din l-inizjattiva, l-Istati Membri u l-Komunità qed iħejju rwieħhom biex isiru partijiet kontraenti fil-Konvenzjoni ta' Ateni[1]. Din l-inkorporazzjoni tal-Konvenzjoni ta’ Ateni fid-dritt Komunitarju għandha tkun akkumpanjata minn għadd ta' emendi: - Il-Konvenzjoni ta’ Ateni hija limitata għat-trasport marittimu internazzjonali. Il-Kummissjoni tipproponi li testendi l-ambitu ta’ applikazzjoni għall-kabotaġġ (trasport marittimu fl-ilmijiet interni ta' Stat Membru wieħed) u għat-trasport permezz ta’ rotta navigabbli. - Bil-għan ta’ armonizzazzjoni li jgawdu minnha sew il-passiġġieri kif ukoll it-trasportaturi, il-Kummissjoni tipproponi li l-klawsola tal-Konvenzjoni ta’ Ateni li tipprovdi li Stat Membru jista’ minn rajh jadotta limiti ta’ kumpens li jaqbżu dawk tal-Konvenzjoni, ma tibqax applikabbli. Min-naħa l-oħra, il-Kummissjoni aċċettat emenda tal-Parlament Ewropew fl-ewwel qari, li hija maħsuba biex tiggarantixxi lill-vittmi li dawn, fi kwalunkwe każ jitħallsu għad-danni li batew, fil-livelli previsti fil-Konvenzjoni ta’ Ateni. Kif qegħdin l-affarijiet bħalissa, fil-fatt ikun possibbli li tiddaħħal Konvenzjoni oħra, minbarra l-Konvenzjoni ta’ Ateni, dwar il-limitazzjoni tar-responsabbiltà tat-trasportaturi, li jekk tistabbilixxi limitu globali għall-ħlasijiet għad-danni f'każ ta' inċident, ikollha l-effett li tnaqqas il-ħlasijiet li jsiru lil kull vittma. - Iż-żieda ta' miżura bl-għan li tagħmel tajjeb għad-danni kkważati lit-tagħmir ta’ persuni b'diffikultajiet ta’ mobilità; - Iż-żieda ta’ obbligu ta’ ħlas ta' ammonti bil-quddiem; - Iż-żieda ta’ obbligu għall-għoti ta’ informazzjoni lill-passiġġieri dwar id-drittijiet tagħhom. 4. Opinjoni tal-Kummissjoni dwar l-emendi tal-Parlament Ewropew 4.1. Emendi aċċettati mill-Kummissjoni 4.1.1. Emendi aċċettati kompletament - L-emendi 2, 7, 8, 9, 10, 12, 13, 16, 18 u 19 huma aċċettati fit-totalità tagħhom. 4.1.2. Emendi aċċettati parzjalment - L-emenda 1 hija aċċettata, imma biss parzjalment. Il-Kummissjoni ma taċċettax l-aħħar frażi għal din l-emenda li tagħti x’wieħed jifhem li t-twaqqif ta’ sistema ta’ assigurazzjoni obbligatorja ma għandux ikollha konsegwenzi għas-sistemi attwali ta’ assigurazzjoni. Fil-fatt, it-twaqqif ta' sistema ta' assigurazzjoni obbligatorja bħal din bilfors ikollha konsegwenzi fuq l-operaturi individwali, ukoll jekk ma għandhiex ikollha effetti ġenerali fuq l-istruttura tas-suq tal-assigurazzjoni. - L-emendi 3 u 17 huma aċċettati parzjalment. Il-Kummissjoni hija tal-fehma li ma jkunx realistiku li jkun meħtieġ li l-passiġġieri jingħataw l-informazzjoni kollha; dan ikun ifisser fil-fatt li jkollhom jingħataw kopja tal-leġiżlazzjoni rilevanti, inkluż dak li jirrigwarda l-proċedura ċivili, kollha kemm hi. Dawn l-emendi 3 u 17 jirrigwardaw it-trażmissjoni tal-informazzjoni lill-passiġġieri qabel ma jitilgħu abbord; dan mhux possibbli fi kwalunkwe każ, minħabba l-ambitu tar-Regolament. Fil-fatt ir-Regolament japplika fil-każ li l-kuntratt ikun ġie konkluż f’pajjiż terz, u f’dan il-każ, jista’ jiġi garantit biss li l-informazzjoni tkun disponibbli fil-mument li fih il-passiġġier jitla’ abbord il-bastiment. - L-emenda 14 hija aċċettata, imma biss parzjalment. Il-Kummissjoni ma taċċettax it-tħassir tat-tieni paragrafu mill-Artikolu 5 tal-pożizzjoni komuni, li jirrigwarda l-mekkaniżmu ta’ ħlas għad-danni fil-każ ta’ attentat terroristiku. - L-emenda 15 hija aċċettata, imma biss parzjalment. Il-Kummissjoni hija tal-fehma li ma jkunx xieraq illi jiġi garantit ammont minimu ta’ ħlas bil-quddiem, fil-każ ta’ diżabilità permanenti. Il-Kummissjoni tfakkar li l-ħlasijiet bil-quddiem ikollhom jitħallsu fil-każ ta' mewt, bħal fil-każ ta' korrimenti, iżda l-konsiderazzjonijiet li għandhom isiru fil-każ ta' diżabilità jesiġu li tiġi segwita proċedura ta’ ċertifikazzjoni ta’ diżabilità li tista’ tieħu ż-żmien, u din hija inkompatibbli mal-urġenza tal-mekkaniżmu tal-ħlas bil-quddiem. 4.2. Emendi li ġew irrifjutati mill-Kummissjoni - L-emenda 4 ma tistax tiġi aċċettata minħabba li mhijiex aġġornata. Din għadha tirreferi għall-proċedura li skontha kull emenda tal-Konvenzjoni fil-ġejjieni tkun inkorporata awtomatikament fid-dritt Komunitarju, ħlief Regolament tal-Kummissjoni li jmur kontriha, u li jiġi adottat permezz tal-Komitoloġija. Fil-pożizzjoni Komuni, l-approċċ inbidel, u l-Kummissjoni aċċettat din il-bidla: l-emendi tal-limiti tal-ħlasijiet għad-danni fil-qafas tal-Konvenzjoni ta’ Ateni jistgħu jkun inkorporati wara l-adozzjoni ta’ Regolament tal-Kummissjoni, adottat permezz tal-proċedura regolatorja bi skrutinju. Kull emenda oħra tal-Konvenzjoni tkun teħtieġ il-kodeċiżjoni - L-emenda 5 ma tistax tiġi aċċettata għaliex hija dikjarazzjoni b’ambitu ġenerali li ma għandhiex lok f’dan ir-Regolament speċifiku dwar ir-reviżjoni tal-kompiti tal-Aġenzija Ewropea għas-sikurezza marittima. 5. Konklużjoni Skont l-Artikolu 250(2) tat-Trattat tal-KE, il-Kummissjoni temenda l-proposta tagħha kif stabbilit hawn fuq. [1] Il-Proposta għal Deċiżjoni tal-Kunsill dwar il-konklużjoni mill-Komunità Ewropea tal-protokoll tal-2002 għall-Konvenzjoni ta’ Ateni tal-1974 dwar it-trasport bil-baħar tal-passiġġieri u tal-bagalji tagħhom – COM (2003) 375 tal-24 ta’ Ġunju 2003 [traduzzjoni mhux uffiċjali]. Fil-proċess tal-adozzjoni.